Kritike na način evakuacije građana New Orleansa
Ministar domovinske sigurnosti Chertoff izjavio je da su trenutni prioritet akcije spašavanja, a da će na analizu pogrešaka trebati pri
Tisuće vojnika, policajaca i dragovoljaca nastavlja s pomaganjem žrtvama pogođenima uraganom Katrina. Situacija je naročito teška u New Orleansu koji je poplavljen vodama zagađenima naftnim derivatima, kanalizacijom i mrtvim tijelima. Dužnosnici savezne vlade priznali su ono što su govorili predstavnici lokalnih vlasti – broj poginulih u New Orleansu najvjerojatnije će se brojati u tisućama. Ekipe za spašavanje i dalje evakuiraju ljude iz grada kojih je – prema riječima gradonačelnika Raya Nagina ostalo oko 60 tisuća. Ima i onih građana koji odbijaju napustiti poplavljeni i poharani grad. Ministar domovinske sigurnosti Michael Chertoff izjavio je da su zdravstvene prilike takve da humanitarni djelatnici neće biti u stanju pomagati ljudima koji odbijaju otići. "Značajan broj ljudi kaže da ne želi otići. Dajemo im hranu i vodu, ali to nije razumna alternativa. U nadolazećim tjednima i mjesecima nećemo biti u prilici obilaziti te ljude dok budemo isušivali i čistili grad." Lokalni dužnosnici i preživjeli koji izlaze iz grada puni su pokuda na vladine humanitarne napore u proteklim danima. Vođa jedne crkve, Aaron Broussard, izjavio je da su se aktivnosti savezne Agencije za krizne situacije i sukobile s naporima lokalnih vlasti. "Jučer su došli ljudi iz FEMA i prekinuli sve naše komunikacijske veze za izvanredne situacije. To su učinili bez ikakvog naloga." Mnogi evakuirani građani tuže se i na način evakuacije. Evo što kaže Lynette Boutee koja je s nekoliko stotina ljudi ostavljena na jednom mostu po pržećem suncu dok su helikopteri letjeli iznad njih ne pruživši im nikakvu pomoć. "To je bio zločin protiv čovječnosti. Ne možete ostaviti ljude da sjede na betonu bez hrane i vode na visokim temperaturama, a vi jedino mislite o ljudima koji kradu stvari koje ne mogu upotrijebiti." Ministar domovinske sigurnosti Chertoff izjavio je da su trenutni prioritet akcije spašavanja, a da će na analizu pogrešaka trebati pričekati.